Title: Príloha č
Author: vladimir.blaho
Last saved by: diana.demkova
Company: Infovek

Správa zo zahraničnej pracovnej cesty 
1. Účastníci ZPC:
 	
Titul, meno a priezvisko: | Ing. Diana Demková
Pracovisko: | Odbor štátnej a európskej politiky vo vede a technike,  Sekcia vedy a techniky, MŠVVaŠ SR, Stromová 1, 813 30 Bratislava
Znalosť jazykov: | Aj

2. Zahraničná pracovná cesta:

Štát: | Belgicko
Mesto: | Brusel
Vykonaná v dňoch: | 23. – 24.5. 2011
Prijímajúca organizácia: | European Commission, DG Research, B-1049, Brussels, Belgium
Účel cesty: | účasť na zasadnutí ERAC (Výbor EK pre vednú a technickú politiku)
Spôsob financovania: | cestovné náklady hradí Európska komisia, ostatné náklady MŠVVaŠ SR
3. Rámcový program pobytu:

23. 5. 2011 | Odchod z Bratislavy
24. 5. 2011 | Účasť na zasadnutí a návrat do Bratislavy

4. Stručný priebeh rokovaní, resp.  študijného pobytu:

Dňa 24.5.2011 sa v Bruseli konalo zasadnutie Výboru EK pre vednú a technickú politiku (ERAC). Rokovanie viedol generálny riaditeľ DG Research Európskej komisie p. Robert-Jan Smits a zástupkyňa generálneho riaditeľa pani Anneli Pauli.

Program rokovania:

1.	Schválenie programu rokovania a záverov predošlého rokovania
2.	Informácie z predsedníctva
3.	Implementácia a monitorovanie Inovačnej únie v kontexte Európa 2020
4.	Príprava Inovačnej konvencie
5.	Správa „Konkurencieschopnosť Inovačnej únie“
6.	Stanovisko ERACu na nástroje vzťahujúce sa k ERA (Európsky výskumný priestor)
7.	Príprava stanoviska ERACu k Spoločnému strategickému rámcu
8.	Informácia o verejnej konzultácii k ERA rámcu
9.	Stanovisko ERACu k modernizácii univerzít – diskusia a schválenie
10.	Informácia o 18mesačnom programe ERACu
11.	Informácia o nadchádzajúcom poľskom predsedníctve
12.	Ďalšie záležitosti

Priebeh rokovania:

1.	Schválenie programu rokovania a záverov predošlého rokovania

Delegáti ERACu schválili záznam z predošlého rokovania.

2.	Informácie z predsedníctva

Európska komisia informovala o nasledovných iniciatívach:
-	Rozvoj v oblastiach prístupu k vedeckým informáciám a odporúčanie EK o vedeckých informáciách
-	Balík legislatívnych návrhov pre budúce výskumné a inovačné finančné programy
-	Partnerstvo vo výskume a inováciách
-	a ďalšie odporúčania v oblasti iniciatív Spoločného programovania.

3.	Implementácia a monitorovanie Inovačnej únie v kontexte Európa 2020

Delegátom bola prednesená informácia o 12 kľúčových bodoch:

a)	EÚ sa pomaly blíži k svojmu cieľu týkajúceho sa 3 % HDP na výskum a vývoj, ale rozdiel medzi EÚ a jej svetovými konkurentmi sa prehlbuje, najmä v dôsledku nižších investícií do výskumu a vývoja v súkromnom sektore.

b)	Hospodárska kríza tvrdo zasiahla investície do výskumu a vývoja v súkromnom sektore. Ako súčasť proticyclického úsilia si však mnohé európske krajiny udržiavajú alebo zvyšujú svoje úrovne verejného financovania výskumu a vývoja.

c)	Európa má veľký a diverzifikovaný objem kvalifikovaných ľudských zdrojov najmä v oblasti vedy a techniky, ktorú ale súkromný sektor nevyužíva úplne ani optimálne; pokiaľ ide o nových absolventov vysokých škôl, Čína ich má teraz toľko ako EÚ, USA a Japonsku spolu.

d)	Aj keď Európa zostáva špičkovým aktérom v zmysle tvorby znalostí a vedeckej excelentnosti, stráca svoje postavenie v prípade využívania výsledkov výskumu.

e)	Členské štáty zavádzajú reformy na zlepšenie pôsobenia verejnej výskumnej základne a zvyšujú spoluprácu medzi verejným a súkromným sektorom, prenos znalostí je však v Európe aj naďalej slabý.

f)	Rozvoj Európskeho výskumného priestoru je základom pre rozvoj a účinnosť vedeckých činností v Európe.

g)	Európa zvyšuje svoju medzinárodnú spoluprácu vo vede a technike a zároveň sa snaží dobehnúť Spojené štáty.

h)	Rovnosť zastúpenia žien a mužov medzi európskymi výskumnými pracovníkmi sa zlepšuje, ale významné výskumné inštitúcie sú aj naďalej prevažne vedené a riadené mužmi.

i)	Európske MSP sú inovatívne, ale nerozvíjajú sa dostatočne. Spojené štáty počas uplynulých 35 rokov ukázali oveľa lepšiu schopnosť vytvoriť a rozvíjať nové podniky v odvetviach s intenzívnym výskumom.

j)	Slabšie rámcové podmienky pre výskum a vývoj v súkromnom sektore a rozdelený európsky trh inovácií brzdia súkromné investície do výskumu a vývoja a nepriaznivo vplývajú na atraktívnosť Európy.

k)	Udržateľná hospodárska konkurencieschopnosť v sektoroch, ktoré intenzívne využívajú znalosti, si vyžaduje rýchlejšiu štrukturálnu zmenu v Európe.

l)	Európa má vysoký potenciál v oblasti technických vynálezov s ohľadom na riešenie spoločenských výziev a nové oblasti celosvetového rastu, ktoré by mohli byť úspešne uvedené na trh prostredníctvom zavedenia komplexného a integrovaného prístupu stanoveného v rámci iniciatívy Inovácia v Únii.

4.	Príprava Inovačnej konvencie

Delegátom ERACu bola prednesená informácia o  Inovačnej konvencii, ktorá sa uskutoční v Bruseli 5.-7.12.2011 za účasti ministrov jednotlivých členských štátov EÚ. Hlavnými témami bude implementácia Inovačnej únie, výzvy a rámcové podmienky pre zatraktívnenie inovačnej klímy v Európe. Súčasťou rokovania bude aj pohľad na ďalšie implementačné kroky a zapojenie čo najväčšieho počtu stakeholderov ako v Bruseli, tak aj prostredníctvom internetu. 

5.	Správa „Konkurencieschopnosť Inovačnej únie“

Delegátom bola prednesená správa „Konkurencieschopnosť Inovačnej únie“. Správa je zverejnená aj na web stránke http://ec.europa.eu/iuc2011.
Hlavná iniciatíva Stratégie Európa 2020  je „Inovácia v Únii“, ktorá stanovuje, akým spôsobom sa Európa bude zaoberať „núdzovými situáciami“ v inováciách, ktorým čelí, a to prostredníctvom strategického prístupu spájajúceho výskumné a inovačné nástroje a aktérov. EÚ a členské štáty sa zaväzujú zaviesť rámcové podmienky, pomocou ktorých sa vytvorí priaznivejšie podnikateľské prostredie pre inovácie, uľahčí sa prístup k súkromnému financovaniu, dokončí sa vytvorenie Európskeho výskumného priestoru a vyriešia sa hlavné spoločenské výzvy. 
„Inovácia v Únii“ prináša cieľ, aby sa rýchlo rastúce inovatívne podniky usilovali vytvárať nové pracovné miesta s vysokou pridanou hodnotou, a v ktorej inovácia prináša výrobky a riešenia zodpovedajúce potrebám spoločnosti a jej očakávaniam. Cieľom je riešiť aj problémy týkajúce sa konkurencieschopnosti Európy (stieranie rozdielov v oblasti inovácií) a kultúrny problém (integrácia výskumu a inovácií s cieľom sústrediť sa na spoločenské výzvy), a to by malo vyústiť do štrukturálnych zmien vedúcich k hospodárskym činnostiam, ktoré sú náročnejšie na znalosti. 
V rámci diskusie sa delegáti zhodli na spoločnom stanovisku:
-	presmerovať výskum smerom k novým výzvam ako sú klimatické zmeny, efektívnosť energií a zdrojov,
-	podporovať spoluprácu medzi výskumnými pracovníkmi a
-	venovať viac finančnej podpory na výskum.

6.	Stanovisko ERACu na nástroje vzťahujúce sa k ERA (Európsky výskumný priestor)

Delegátom bol prednesený ďalší návrh stanoviska, v ktorom boli zapracované všetky zaslané pripomienky. Zároveň predstaviteľ Európskej komisie pripomenul, že Európsky výskumný priestor by mal byť skompletizovaný do roku 2014, aby sa vytvoril spoločný trh pre znalosti, výskum a inovácie. 

7.	Príprava stanoviska ERACu k Spoločnému strategickému rámcu (CSF)

Delegátom bol na rokovaní predstavený návrh stanoviska. V rámci diskusie delegáti vyjadrili odporúčania k výraznejšiemu prepojeniu znalostného trojuholníka a Kohéznej politiky na rôznych vládnych úrovniach. Ďalší rámcový program by mal byť zameraný na inovačný cyklus; administratívne podmienky, finančný rámec a kritériá by mali byť čo najkompatibilnejšie a administratívne bariéry by mali byť čo najnižšie. Delegáti navrhli, že špeciálna pozornosť by sa mala venovať otázkam vzťahujúcim sa k princípom a štruktúram CSF, budúcej tvorbe priorít a prepojeniu CSF s ďalšími politikami na úrovni EÚ, národnej aj regionálnej úrovni.

8.	Informácia o verejnej konzultácii k ERA rámcu

Európska komisia predniesla svoje vyjadrenie k ERA rámcu. Verejná diskusia mala pôvodne začať 21. júna. Na základe toho, že na ostatnom zasadnutí ERACu boli prednesené mnohé zásadné pripomienky, EÚ posúva začiatok verejnej diskusie na september 2011. Koniec verejnej konzultácie sa predpokladá na 30.11.2011. Správa o záveroch verejnej konzultácie bude Európskou komisiou predložená v polovici januára 2012. 

9.	Stanovisko ERACu k modernizácii univerzít – diskusia a schválenie

Delegátom bol predstavený návrh finálneho stanoviska ERACu, ktorý bol spracovaný na základe predchádzajúcej diskusie a zaslaných písomných pripomienok a návrhov. V rámci diskusie bolo pripomenuté, že iniciatívy Inovačnej únie podčiarkujú potrebu reformovať vysokoškolský sektor. Väčšina európskych univerzít nie je atraktívnych je najväčšie talenty. Univerzity by mali byť oslobodené od regulácie a potrebujú viac diverzity s väčšou špecializáciou naprieč rôznym odvetviam. Delegáti sa zhodli na tom, že napriek odporúčaniam uvedeným v stanovisku je problematika vysokých škôl v priamej kompetencii jednotlivých členských štátov. 

10.	Informácia o 18-mesačnom programe ERACu

Delegátom bol predstavený program na roky 2011-2012. Ďalšie zasadnutia ERACu budú 12.-14.10.2011 a 16.11.2011. V roku 2012 sa predpokladá 5 zasadnutí. Zároveň bol delegátom predstavený predbežný program jednotlivých zasadnutí. 

11.	Informácia o nadchádzajúcom poľskom predsedníctve

Delegát Poľskej republiky predniesol stručnú informáciu o aktivitách v rámci poľského predsedníctva, plánovaných zasadnutiach ERACu a ostatných zasadnutiach. 

12.	Ďalšie záležitosti

5. Odporúčané závery:

1) Delegáti boli vyzvaní, aby zaslali svoje stanovisko k 12 kľúčovým bodom v rámci Implementácie a monitorovania Inovačnej únie.

2) Bol prezentovaný ďalší návrh správy ERACu o nástrojoch vzťahujúcich sa k ERA. Predseda požiadal delegátov o zaslanie ďalšieho kola pripomienok do 10 dní od zasadnutia v písomnej forme. Následne budú pripomienky zapracované a správa sa opätovne predloží na schválenie.

3) V rámci pokračovania v diskusii k príprave ERA rámca predseda vyzval prítomných delegátov, aby pripomienky zasielali aj písomne.

4) Delegáti boli vyzvaní, aby zaslali pripomienky k Správe „Konkurencieschopnosť Inovačnej únie“.

5) Využiť výsledky rokovania v spracúvaní materiálov pripravovaných Sekciou vedy a techniky.
6.   Prehľad prinesenej dokumentácie a miesto jej uloženia
Dokumentácia z rokovania je uložená na Sekcii vedy a techniky MŠVVaŠ SR, kde je na požiadanie k dispozícii. 
7.   Osobitne vyhodnotený očakávaný prínos ZPC
Delegátom bola prednesená informácia o 12 kľúčových bodoch Implementácie a monitorovania Inovačnej únie v kontexte Európa 2020. Delegátom bola zároveň prednesená správa „Konkurencieschopnosť Inovačnej únie“.
Zástupcovia členských štátov diskutovali k návrhom nástrojov vzťahujúcich sa k Európskemu výskumnému priestoru a vyjadrili odporúčania k Spoločnému strategickému rámcu. EK predniesla vyjadrenie k verejnej konzultácii k Európskemu výskumnému priestoru, ktorá začne v septembri 2011 a bude ukončená 30.11.2011.
Na základe pripomienok a návrhov bol spracované stanovisko ERACu k modernizácii univerzít, ktoré bolo na zasadnutí prediskutované a schválené.
8.    Spôsob zverejnenia výsledkov ZPC, prenos získaných informácií
Správa bude zverejnená na stránke MŠVVaŠ SR: www.minedu.sk.
Súhlasím so zverejnením správy na internete.

Správu vypracoval: Ing. Diana Demková
Dátum: 3.6.2011

Správu schválil: 
RNDr. Marta Cimbáková, poverená vedením Sekcie vedy a techniky